
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL GALIMŲ LIETUVOS RESPUBLIKOS SEIMO STATUTO PAŽEIDIMŲ PRIIMANT 2014-12-09 PROTOKOLINĮ NUTARIMĄ „DĖL LIETUVOS RESPUBLIKOS SEIMO KOMITETŲ, PASKIRTŲ SVARSTYTI ĮSTATYMŲ PROJEKTUS NR.XIIP-606(2), NR. XIIP-473, NR. XIIP-473 IR NR.XIIP-1217, PAKEITIMO“
2015-09-30  Nr. 101-I-14
Vilnius

Seimo Etikos ir procedūrų komisija (toliau – Komisija): Leonardas Talmontas, Orinta Leiputė, Saulius Bucevičius, Vida Marija Čigriejienė, Edmundas Jonyla, Jonas Kondrotas, Arminas Lydeka, Vytautas Saulis, Valerijus Simulikas, gavusi Lietuvos Respublikos Seimo Teisės ir teisėtvarkos komiteto prašymą dėl galimų Seimo statuto pažeidimų panaikinant anksčiau paskirtus pagrindinius ir papildomus komitetus, įvertinimo ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punktų nuostatomis, atliko tyrimą.
Etikos ir procedūrų komisija nustatė:
Lietuvos Respublikos Seimas 2014 m. gruodžio 9 d. posėdyje priėmė protokolinį nutarimą „Dėl Lietuvos Respublikos Seimo komitetų, paskirtų svarstyti įstatymų projektus Nr. XIIP-606(2), Nr. XIIP-472, Nr. XIIP-473 ir Nr. XIIP-1217 pakeitimo“ (teikėjas – Seimo narys R. J. Dagys), kuriuo nurodoma siūlyti peržiūrėti Seimo komitetus, paskirtus kaip pagrindinius ir papildomus komitetus šiems <.....> projektams:
Dėl Lietuvos Respublikos vaiko teisių apsaugos pagrindų įstatymo 8 straipsnio pakeitimo įstatymo projekto (reg. Nr. XIIP-606(2)) – atsisakyti Teisės ir teisėtvarkos komiteto (toliau – TTK) kaip papildomo komiteto, kadangi jis nepateikė savo išvadų dėl šio įstatymo projekto;

Dėl Lietuvos Respublikos civilinio kodekso 3.3. straipsnio pakeitimo įstatymo projekto (reg. Nr. XIIP-472) vietoj TTK, paskirto pagrindiniu komitetu, bet nepateikusio savo išvadų, pagrindiniu komitetu paskirti Socialinių reikalų ir darbo komitetą (toliau – SRDK);

Dėl Lietuvos Respublikos vaiko teisių apsaugos pagrindų įstatymo 7 straipsnio pakeitimo ir papildymo įstatymo projekto (reg. Nr. XIIP-473) – atsisakyti TTK kaip papildomo komiteto, kadangi jis nepateikė savo išvadų dėl šio įstatymo projekto;

Dėl Lietuvos Respublikos Konstitucijos 38 straipsnio papildymo ir pakeitimo įstatymo projekto (reg. Nr. XIIP-1217) – atsisakyti Konstitucijos komisijos kaip papildomo komiteto, kadangi jis nepateikė savo išvadų dėl šio įstatymo projekto, kad pagrindinis – TTK komitetas galėtų įstatymo projektą svarstyti komiteto posėdyje.

Seimo statuto 144 straipsnis numato, kad nutaręs pradėti projekto svarstymo procedūrą Seimas tame pačiame posėdyje turi paskirti preliminarią svarstymo Seimo posėdyje datą (ne anksčiau kaip po savaitės ir ne vėliau kaip iki sesijos pabaigos), pagrindinį ir papildomą komitetus. Siūlymą dėl preliminarios svarstymo Seimo posėdyje datos, pagrindinio komiteto ir papildomų komitetų aptaria ir teikia Seimui tvirtinti Seniūnų sueiga. Sprendimą dėl pagrindinio ir papildomo komitetų priima Seimas plenarinio posėdžio metu, o svarstymo data visuomet nustatoma kaip preliminari, kadangi dėl susiklosčiusių aplinkybių ir sudėtingo teisėkūros proceso ne visuomet įmanoma projektą svarstyti tą dieną, kurią kaip preliminarią paskyrė Seimas. Jeigu pagrindinis komitetas per nustatytą laiką nespėja išnagrinėti įstatymo projekto, dėl termino pratęsimo jis turi kreiptis į Seniūnų sueigą. TTK nurodė, kad apie nurodytų teisės aktų projektų svarstymo aplinkybes Komitete jis informavo Seimo Pirmininkę bei Seimo narius, kurie kreipėsi į Komitetą dėl teisės aktų projektų svarstymo.
Seimo statuto 151 straipsnio 3 dalies 2 punktas numato, kad tais atvejais, kai pagrindinis komitetas siūlo projektą grąžinti iniciatoriams arba jį atmesti ir Seimas nepritaria tokiam komiteto sprendimui, Seimas gali paskirti kitą pagrindinį komitetą. Kitų atvejų, kai Seimas gali pakeisti jau paskirtą pagrindinį ir papildomą komitetus Seimo statutas nenumato. 

Šiame protokoliniame nutarime nurodoma, kad pagrindinis TTK svarstant Lietuvos Respublikos civilinio kodekso 3.3. straipsnio pakeitimo įstatymo projektą Nr. XIIP-472 keičiamas į SRDK. Pažymėtina, kad SRDK buvo paskirtas papildomu komitetu šiam projektui ir pateikė savo išvadą. 

Lietuvos Respublikos Konstitucinis Teismas 2006 metų balandžio 4 d. nutarime pažymėjo: „Vienas iš sprendimų priėmimo demokratinių principų yra daugumos principas. Seimo sprendimuose atsispindi Seimo narių daugumos politinė valia. Seimo valia negali būti pareikšta kitaip, kaip tik Seimo nariams balsuojant Seimo posėdyje.“ Seimo statuto 113 straipsnio 2 dalis numato, kad sprendimai dėl protokolinių nutarimų priimami balsavusių Seimo narių dauguma. Priimant 2014 m. gruodžio 9 d. protokolinį nutarimą balsavo 82 Seimo nariai: už - 52, prieš – 19, susilaikė – 11.
Etikos ir procedūrų komisija nusprendė:
1. 2014 m. gruodžio 9 d. protokolinis nutarimas „Dėl Lietuvos Respublikos Seimo komitetų, paskirtų svarstyti įstatymų projektus Nr. XIIP-606(2), Nr. XIIP-472, Nr. XIIP-473 ir Nr. XIIP-1217 pakeitimo“ priimtas nepažeidžiant Seimo statuto normų.
2. Atkreipti Seimo komitetų ir komisijų dėmesį į tai, kad išvados dėl teisės aktų projektų turi būti priimamos per protingą terminą.
Komisijos pirmininkas

